
1. Reacţiile Rusiei privind realizarea sistemului de apărare american NMD

 

Rusia este dispusă “să-şi reconstruiască scutul său nuclear, dacă Statele Unite încalcă tratatul de apărare antirachetă ABM, pentru a-şi putea desfăşura propriul sistem de apărare, NMD”, a declarat, miercuri 28 februarie a.c., generalul Viaceslav Romanov din cadrul Statului Major rus. 

“Dacă una dintre părţi încalcă tratatul ABM, cealaltă parte va trebui să-şi ia măsurile necesare”, a declarat acesta, precizând că “Rusia ar putea revedea prevederile acordurilor START I şi START II”, care prevăd reducerea numărului de rachete strategice. “Decizia politică revine liderilor Rusiei, dar, din punct de vedere tehnic şi practic, Rusia este capabilă să-şi reconstruiască scutul nuclear”, a afirmat generalul Romanov, şef al Centrului naţional pentru reducerea pericolului nuclear. 

În termenii tratatului START II, semnat în 1993 şi ratificat de Statele Unite în 1996, iar de Rusia în aprilie 2000, numărul ogivelor nucleare trebuie să fie adus la 3500 pentru Statele Unite şi la 3000 pentru Rusia, înainte de data de 31 decembrie 2007. Rusia a propus o reducere şi mai drastică a acestui număr, la 1500 de ogive de o parte şi de cealaltă. 

SUA îşi vor instala propriul sistem de apărare antirachetă (NMD), faţă de care Rusia se împotriveşte ferm, motivând faptul că acesta încalcă tratatul ABM şi relansează cursa înarmărilor. Rusia a ameninţat de mai multe ori că se va retrage din acordurile START, dacă SUA desfăşoară sistemul NMD.

*

Preşedintele rus Vladimir Putin a cerut, miercuri 28 februarie a.c., comunităţii internaţionale să se alăture Rusiei pentru a contracara orice tentativă a Statelor Unite de revizuire a Tratatului asupra rachetelor antibalistice (ABM) semnat în 1972, care interzice dotarea celor două state cu scuturi antirachetă. 

“Tratatul asupra rachetelor antibalistice semnat în 1972 reprezintă coloana vertebrală a securităţii mondiale”, a afirmat V. Putin într-un discurs în faţa Parlamentului sud-coreean, la încheierea unei vizite de stat de 48 de ore în Coreea de Sud. 

“Toate tratatele internaţionale despre securitate au fost elaborate în baza acestui tratat din 1972”, a afirmat acesta. “Orice tentativă de încălcare a acestui tratat va duce la prăbuşirea totală a întregului sistem de stabilitate strategică. Ca şi numeroşi sud-coreeni şi noi ruşii suntem preocupaţi de eventuala desfăşurare, în viitor, a armelor în spaţiu”, a declarat preşedintele rus. 

2. Propunere pentru funcţia de preşedinte a Republicii Moldova 

 

Vladimir Voronin, prim-secretarul comuniştilor din Republica Moldova, a fost propus, sâmbătă 3 martie a.c., de către plenara Comitetului Central al Partidului în funcţia de preşedinte al statului. 

Desemnarea lui V. Voronin echivalează, practic, cu numirea sa în această funcţie, ţinând cont de faptul că Partidul Comuniştilor va avea în viitorul parlament 71 de mandate din 101, iar pentru alegerea viitorului şef de stat va fi nevoie de 67 de voturi. 

La lucrările plenarei au participat 97 de membri ai Comitetului Central al Partidului Comuniştilor, dintre care cei 71 de deputaţi aleşi în viitorul Legislativ. 

După încheierea lucrărilor plenarei, Vladimir Voronin a declarat că nu va schimba priorităţile politicii externe. “Vom colabora cu Occidentul, cu organismele financiare internaţionale şi vom avea relaţii strânse cu vecinii.(…) Relaţiile cu România trebuie să evolueze, pentru că până acum nu s-a făcut nimic altceva decât tot felul de declaraţii”, a spus Vladimir Voronin. 

Liderul comuniştilor moldoveni nu a precizat ce candidaturi se discută pentru funcţiile de preşedinte al Parlamentului şi de Prim-ministru. Legislativul se va întruni în noua formulă cel târziu la 25 martie a.c.

 

3. Încheierea anchetei privind Uniunea Creştin-Democrată din Germania 

Tribunalul din Bonn a acceptat cererea Parchetului de a sista ancheta declanşată pe numele fostului cancelar german Helmut Kohl, acuzat de deturnare de fonduri din Uniunea Creştin-Democrată (CDU), pe care o conducea, în schimbul plăţii unei amenzi în valoare de 150.000 de euro. 

Procuratura din Bonn depusese o cerere în acest sens, pe 9 februarie a.c., la tribunalul din Bonn. Fostul cancelar german din perioada 1982-1998, astăzi în vârstă de 70 de ani, a susţinut, în permanenţă, că nu doreşte să apară “ca un delincvent”. Prin decizia tribunalului din Bonn, Helmut Kohl a scăpat de spectrul unui nou proces şi de o eventuală condamnare. 

Parchetul din Bonn a declanşat ancheta la 3 ianuarie 2000, apreciind că acţiunile lui H. Kohl au prejudiciat CDU, care acum este obligată să returneze 3,3 milioane de euro, subvenţii care, conform legii de finanţare a partidelor, nu pot fi justificate.

Helmut Kohl va trebui să plătească această amendă în termen de trei luni, a declarat purtătoarea de cuvânt a tribunalului, Susann Ulbert, care a precizat că jumătate din această sumă va intra în casieriile statului, iar jumătate va merge la o fundaţie de cercetare a unei boli congenitale rare. 

Susann Ulbert a subliniat că tribunalul a luat această hotărâre ca urmare a lipsei de probe, recunoscând faptul că nu ar putea fi reţinută împotriva lui Kohl acuzaţia de deturnare de fonduri din CDU. 

Aflat în fruntea CDU timp de 25 ani, Helmut Kohl a declarat că a adunat două milioane de mărci (1,02 milioane de euro) din donaţii nedeclarate, în perioada 1993-1998, însă a refuzat, cu obstinaţie, să dezvăluie numele misterioşilor săi donatori, argumentând că le-a dat acestora cuvântul său de onoare. 

Pe de altă parte, tribunalul din Bonn a încetat, vineri, o a doua urmărire judiciară, declanşată în noiembrie 2000, în legătură cu suma de 135.000 de euro, care reprezintă un transfer efectuat în conturile CDU de grupul parlamentar CDU-CSU (Uniunea Creştin-Socială, varianta bavareză a CDU), pe care Helmut Kohl a ridicat-o fără să informeze conducerea partidului şi fără ca suma să fie prevăzută în bugetul său. 

În ceea ce-l priveşte, şeful grupului social-democrat (SPD) din comisia de anchetă parlamentară asupra conturilor CDU, Frank Hofmann, a denunţat hotărârea tribunalului din Bonn şi şi-a exprimat uimirea că faptele care i s-au reproşat lui H. Kohl nu au fost considerate atât de grave pentru a-l judeca. “Cei mici sunt întotdeauna prinşi, în timp ce grangurii scapă întotdeauna”, a spus acesta. 

Frank Hofmann a adăugat că, de acum înainte, fostul cancelar nu mai are de ce să refuze să depună mărturie în faţa comisiei parlamentare, aceasta încercând să afle dacă deciziile guvernelor Kohl au fost, eventual, “cumpărate”. Până în prezent, fostul cancelar german nu a făcut nici o declaraţie în faţa acestei comisii, motivînd că deja este judecat în legătură cu acest subiect.

 

4. Situaţia din Kosovo

Premierul iugoslav, Zoran Zizici, şi-a declarat, duminică 4 martie a.c., disponibilitatea de a negocia viitorul provinciei Kosovo cu liderul moderat al albanezilor din provincie, Ibrahim Rugova, sub auspiciile secretarului general al ONU. 

“Sunt gata să negociez personal cu Ibrahim Rugova, care este un reprezentant moderat al albanezilor din Kosovo”, a declarat Zizici, adăugând că Guvernul iugoslav “doreşte să reglementeze problemele rămase în suspensie prin negocieri directe”. Z. Zizici a adăugat că va propune ca aceste negocieri să se desfăşoare “sub auspiciile şi cu ajutorul lui Kofi Annan”, secretarul general al Naţiunilor Unite. 

Zoran Zizici a mai spus că îi va propune lui K. Annan ca Naţiunile Unite “să elaboreze un studiu privind perspectivele economice ale provinciei Kosovo în cadrul Republicii Federale Iugoslavia (RFI - Serbia şi Muntenegru) şi mai ales un program pentru problemele umanitare”. Premierul a avertizat că găsirea unei soluţii pentru viitorul provinciei Kosovo va fi “de foarte lungă durată” şi că trebuie, prin urmare, “să se deschidă dialogul cât mai curând cu putinţă”. 

“Îi voi spune lui Annan ca suntem nemulţumiţi de rezultatele misiunii KFOR (Forţa internaţională de pace condusă de NATO) şi a MINUK (misiunea civilă a ONU), forţe care sunt desfăşurate în Kosovo de la încheierea bombardamentelor NATO asupra Iugoslaviei, în iunie 1999”, a mai afirmat Z. Zizici. El a mai declarat că guvernele iugoslav şi sârb pregătesc un “plan politic” pentru viitorul provinciei, care va cuprinde măsuri ce ar putea “restabili încrederea, ca bază pentru un Kosovo multietnic”. Z. Zizici a apreciat că, în consecinţă, trebuie “să se renunţe la organizarea de alegeri generale în provincie, atât timp cât nu sunt reunite condiţiile pentru ca toţi cetăţenii din Kosovo, inclusiv refugiaţii, să-şi poată exprima liber voinţa”. 

*

Guvernul macedonean a cerut întrunirea în sesiune de urgenţă a Consiliului de Securitate al ONU şi crearea unei zone-tampon între Kosovo şi Fosta Republică Iugoslavă a Macedoniei (FYROM), zonă situată în Kosovo, a anunţat, duminică 4 martie a.c., ministrul macedonean al Afacerilor Externe, Srdjan Kerim. 

S. Kerim a făcut acest anunţ la încheierea unei întrevederi între principalii lideri macedoneni şi comandantul KFOR, generalul Carlo Cabigiosu, la care a participat şi reprezentantul civil al ONU în Kosovo, Hans Hackerup. 

Potrivit şefului diplomaţiei macedonene, crearea acestei zone-tampon ar permite oprirea deplasării teroriştilor şi grupurilor armate, distribuirea de arme şi a tuturor tipurilor de activităţi care ameninţă stabilitatea ţării. 

S. Kerim a precizat că Guvernul macedonean, forţa NATO de menţinere a păcii în Kosovo (KFOR) şi ONU au decis să conlucreze pentru a controla situaţia la graniţa dintre FYROM şi Kosovo. 

La rândul său, Hans Hackerup a precizat că misiunea sa în Kosovo are prerogative limitate. “Suntem foarte îngrijoraţi de o eventuală extindere a evenimentelor din Kosovo până în Macedonia sau din Macedonia către Kosovo, care să pună în pericol stabilitatea”, a declarat H. Hackerup. El a declarat că ONU “nu dispune de informaţii care să indice faptul că acţiunile armate semnalate în Macedonia au fost pregătite în Kosovo”.

*

Preşedintele bulgar, Petăr Stoianov, i-a propus, luni 5 martie a.c., omologului său macedonean, Boris Traikovski, să pună la dispoziţia autorităţilor de la Skopjie “forţe armate bulgare”, ca urmare a închiderii frontierei dintre Macedonia şi provincia iugoslavă Kosovo. 

La rândul său, Guvernul bulgar a adoptat o declaraţie prin care subliniază necesitatea “unei intervenţii decisive a KFOR, pentru a preveni o escaladare a tensiunii în ţara vecină”. 

Preşedintele bulgar va face cunoscută propunerea sa în cadrul unei întrevederi pe care o va avea la Bruxelles cu membrii Consiliului NATO. Acesta a precizat că Sofia va furniza trupe, “dacă Macedonia adresează o cerere în acest sens vecinilor săi sau organizaţiilor internaţionale”. 

5. Un caz grav de “criminalitate informatică” 

Un pirat informatic neidentificat a obţinut codurile americane ultrasecrete folosite în ghidarea rachetelor, sateliţilor şi mecanismelor spaţiale, au afirmat, sâmbătă 3 martie a.c., atât cotidianul suedez “Expressen”, cât şi experţi militari americani, citaţi de CNN. 

Experţi în informatică au efectuat o descindere la sediul companiei suedeze de Internet “Carbonide” de la Stockholm şi au descoperit codurile de acces în programul de software OS/COMET, stocate pe serverul companiei. 

Un reprezentant al companiei americane care a creat acest program, Johan Starell, a declarat pentru cotidianul citat că persoana care este în posesia acestor coduri este în măsură să copieze OS/COMET şi să găsească aici cheia de acces la programele de ghidare utilizate de marina americană de război şi de NASA. Atât Marina americană cât şi US Air Force utilizează acest program. Johan Starell spune că piratul informatic a reuşit să penetreze programul în ajunul Crăciunului, de la un calculator al Universităţii Kaiserlautern din Germania. Piratul a transferat atunci codurile în serverul companiei suedeze, folosindu-se de adresa unuia dintre cei 90000 de clienţi ai firmei “Carbonide”. 

“Angajaţii Carbonide nu sunt suspectaţi”, a precizat Starell. “Nu este vorba despre un hacker de 13 ani care ar fi pătruns în pagina de acces a Pentagonului. Este vorba despre cineva care ştia exact ceea ce caută: codurile de acces”, a subliniat el. 

FBI-ul şi Serviciul anchete penale al marinei americane, precum şi poliţişti din mai multe state europene au deschis o anchetă pentru depistarea modului în care hacker-ul a “spart” unul dintre computerele Centrului de Cercetări al Forţelor Navale din Washington şi a furat aceste coduri strategice. Ceea ce este cel mai grav: datele ultrasecrete ale Pentagonului au fost făcute publice prin reţeaua Internet.

Paul O'Donnel, ofiţer în cadrul Serviciului de Investigaţii al Marinei Americane, a declarat ca “ţinta” piratului informatic a fost un calculator a cărei bază de date nu era secretizată. Oficialul FBI a confirmat furtul codurilor sistemului iniţial de ghidare a sateliţilor strategici, dar nu a precizat şi efectele acestei “spargeri”.

Firma care a creat programul, furat de hacker, se numeşte “Exigent Software Technology” şi îşi are cartierul general în Florida. Conform oficialilor firmei producătoare, programul OS/COMET a fost instalat de US Air Force pentru ghidarea sateliţilor, navetelor spaţiale şi pentru sistemul GPS (Global Positioning Satellite), din Colorado Springs. 

Purtătorul de cuvânt al FBI, Chris Murray, susţine că programul era secret prin anii 1980, atunci când a fost produs, dar acum se comercializează pe scară largă. Murray susţine că hacker-ul a reuşit să fure două treimi din codurile sursă ale sistemului. “Această acţiune nu face parte din dezastrul informativ ce s-a creat de-a lungul liniei lui Robert Hanssen” - (alias RAMON, agentul dublu ce a lucrat in favoarea serviciilor de spionaj ruse, capturat după 15 ani de activitate) - a precizat C. Murray.

Vineri 2 martie a.c., un număr de 15 companii americane au primit, din partea Congresului, mai multe chestionare prin care erau solicitate să răspundă ce fel de măsuri au adoptat împotriva “cyber-criminalilor”. Departamentul Apărării nu s-a aflat printre cele 15 companii.

Furtul codurilor folosite atât de marina americană cât şi de aviaţie a creat o mare panică printre responsabili, nu atât prin dimensiunea pagubei, cât prin repercursiunile pe care le-ar fi putut produce în cazul în care hackerii şi-ar fi terminat treaba. Sistemul de ghidare al rachetelor, navetelor spaţiale, sateliţilor şi perturbarea sistemului GPS ar fi creat grave prejudicii atât sistemului de apărare american, cât şi activităţii spaţiale. Toate sistemele ofensive şi defensive americane, dar şi milioane de utilizatori civili folosesc sateliţii geo-strategici pentru derularea a mii de acţiuni militare şi nu numai.

Sistemul GPS, proiect iniţiat de marina americană, care la ora actuală are milioane de utilizatori civili, fiind denumit “Constelaţia Operaţională GPS”, este format din 24 de sateliţi care orbitează în jurul Pământului în 12 ore. Această constelaţie asigură utilizatorilor primirea de date, la orice oră, de la cel puţin cinci sateliţi aflaţi în funcţiune într-un perimetru determinat al Terrei.

Receptoarele de semnale ale sistemului GPS se vând contra unor sume ce variază între 1000 şi 15000 de dolari. Pot fi achiziţionate receptoare ieftine, cum ar fi “SPS Navigation”, ce oferă o acurateţe de 100 de metri, dar şi receptoare profesioniste de tip, “L1-L2 Carrier Phase Survey” ce oferă detalii pentru un singur centimetru.

Constelaţia de sateliţi este folosită în cazul unui conflict armat pentru ghidarea rachetelor trase de pe mare, sol sau aer în vederea distrugerii oricăror ţinte inamice.

Conducătorii Pentagon-ului au declarat ca pericolul prin care a trecut omenirea a fost unul maxim. Aflat în reţea, hacker-ul ar fi putut simula declanşarea unui atac nuclear asupra SUA, prin afara spaţiului atmosferic. Dacă sistemul de comandă ar fi interpretat acest atac ca pe o rachetă nucleară, atunci ar fi urmat o replică ce ar fi putut declanşa un război mondial.

 

6. Raportul Departamentului de Stat al SUA privind respectarea drepturilor omului pe plan internaţional 

 

Departamentul de Stat al SUA a dat publicităţii la 27 februarie a.c., cel de-al 25-lea raport anual privind respectarea drepturilor omului la nivel mondial. Acesta analizează situaţia din 195 de state din întreaga lume, datele şi observaţiile structurate pe secţiuni alcătuind un ghid util pentru Administraţia Bush jr. în elaborarea politicii externe a SUA.

Pe lângă convenţionala structurare pe secţiuni a raportului, mai poate fi făcută o împărţire în funcţie de conţinutul analizelor: există o axă pozitivă, formată de acele secţiuni unde sunt făcute aprecieri pozitive în legătură cu situaţia unui stat şi una negativă, marcată de criticile şi sublinierea abuzurilor împotriva respectării drepturilor fundamentale ale omului.

În anul 2000, secţiunile cele mai complexe au fost cele consacrate Chinei şi Israelului. 

Referitor la situaţia din China, raportul critică intervenţia brutală a autorităţilor împotriva militanţilor din Tibet şi a adepţilor sectei religioase Falung Gong, existând dovezi care indică torturarea şi chiar suprimarea unor dizidenţi politici. Cuvântul cheie al raportului privitor la China este “înrăutăţire”. Departamentul de Stat a anunţat că Administraţia Bush jr. va sprijini votarea unei rezoluţii care să îi interzică Chinei să participe la conferinţa Comisiei ONU pentru respectarea drepturilor omului, ce se va desfăşura în luna aprilie 2001, la Geneva. Această hotărâre va scoate, de asemenea, China de pe lista statelor care concurează pentru a obţine dreptul de a organiza Jocurile Olimpice din 2008.

Reacţia autorităţilor de la Beijing a fost promptă: în aceeaşi zi au fost date declaraţii de presă care, printre altele, anunţau apariţia unui raport elaborat de autorităţile chineze care va denunţa abuzurile din SUA împotriva drepturilor omului. “Este interesant că raportul anual al Departamentului de Stat american umăreşte în ce măsură diferite state ale lumii respectă drepturile omului, fără nici o referire la situaţia din SUA”, a declarat o oficialitate chineză.

Raportul autorităţilor chineze denunţă, printre altele, o tulburătoare realitate din SUA: 25 de state americane, alături de alte patru state ale lumii, condamnă la moarte, în cazul unor delicte grave, chiar şi minori. În patru dintre aceastea, limita de vârstă este de 17 ani, iar restul de 21 de state au stabilit această limită la 16 ani. Raportul chinez informează, de asemenea, că peste 100.000 de minori se află în închisori speciale, unde, în cele mai multe cazuri sunt trataţi cu brutalitate.

Un alt aspect negativ al realităţii americane, remarcat de “contraraportul” chinez, este legat de traficul cu carne vie de pe teritoriul SUA (circa 50.000 de femei şi copii din Asia, America Latină şi Europa de Est ajung anual în SUA, o parte sunt obligaţi să se prostitueze sau sunt inuman exploataţi ca servitori şi ca muncitori necalificaţi).

Printre criticile enunţate în acest contraraport (brutalitatea forţelor de poliţie americane sau dreptul persoanelor fizice, prevăzut constituţional - fapt unic în lume - de a avea armă) se numără şi cea legată de sumele impresionante cheltuite în campania electorală din 2000 (circa 3 miliarde de dolari), demonstrând, dacă mai era nevoie, că politica în SUA a devenit o industrie, o adevărată afacere, în care succesul este garantat de sumele de bani investite în campaniile electorale. “Banul este cheia democraţiei americane”, este concluzia raportului chinez.

Michael Parmly, secretarul adjunct însărcinat cu respectarea drepturilor omului, democraţiei şi muncii în cadrul Departamentului de Stat, a citat însă şi unele progrese înregistrate în China, în ceea ce priveşte respectarea drepturilor omului: un mai liber acces la informaţie şi libertatea economică, prin adoptarea principiilor de bază ale economiei de piaţă.

Tot pe axa negativă a raportului se situează şi observaţiile privind situaţia din Israel, principalul destinatar al ajutoarelor financiare şi umanitare acordate de SUA. Raportul arată că, de la intensificarea violenţelor din luna septembrie 2000, 307 de palestinieni au fost ucişi de forţele militare şi de poliţie israeliene şi circa 11.300 răniţi pe parcursul întregului an. Forţele israeliene au comis numeroase abuzuri împotriva palestinienilor, făcând uz excesiv de forţă, după cum consemnează raportul. Au fost aduse dovezi privind faptul că poliţia israeliană maltratează persoanele aflate în detenţie şi, în plus, nu le asigură condiţii decente de trai, hrană suficientă şi asistenţă medicală.

În raport este criticată şi Autoritatea Naţională Palestiniană (ANP) ale cărei forţe de securitate au comis abuzuri, nerespectând de cele mai multe ori deciziile tribunalelor.

Columbia, un alt stat care se bucură de un substanţial sprijin financiar din partea SUA, a fost aspru criticată pentru traficul cu droguri şi pentru îndelungatul şi brutalul război al gherilei columbiene şi forţelor paramilitare. Preşedintele columbian a ţinut să declare că raportul făcut situaţiei din Columbia este corect, surprinzând realist aspectele problematice din această ţară.

Alte secţiuni ale raportului au făcut referire la abuzurile împotriva drepturilor omului şi la represiunile politice înregistrate în ţări ca Irak, Mianmar, Belarus, Cuba şi Coreea de Nord. Raportul remarcă, de asemenea, o deteriorare a respectării drepturilor omului în Indonezia, unde au loc numeroase ciocniri între forţele guvernamentale şi diverse mişcări separatiste indoneziene.

Regimul din Zimbabwe a fost criticat pentru faptul că a sprijinit o campanie brutală de intimidare politică a partidelor din opoziţie şi împotriva proprietarilor albi.

Pe axa pozitivă a observaţiilor făcute în raportul anual se află secţiunea dedicată RF Iugoslavia, mai precis schimbării regimului dictatorial al lui Slobodan Miloşevici cu unul democratic, condus de noul preşedinte iugoslav, Voislav Koştuniţa. A fost amintit însă şi termenul limită acordat preşedintelui Koştuniţa (31 martie 2001) pentru a lua o decizie în sensul cooperării cu Tribunalul Internaţional pentru Crime de Război de la Haga. Tribunalul şi Congresul american fac presiuni asupra noului regim de la Belgrad pentru a-l extrăda pe Slobodan Miloşevici pentru a fi adus în faţa Tribunalului de la Haga şi judecat pentru crimele de război din timpul conflictelor din Bosnia şi provincia sârbă Kosovo. 

Trecerea la democraţie a fost apreciată în termeni laudativi şi în cazul altor state: Ghana, Nigeria, Mexic şi Peru.

 

7. Problema agriculturii ţărilor Uniunii Europene - encefalopatia spongiformă bovină

 

Din data de 27 februarie a.c., cotidianul parizian Liberation a publicat o serie de articole privind situaţia agriculturii din ţările UE marcată în ultima perioadă de timp de numeroase evenimente neplăcute. Titlurile sunt foarte sugestive: “O adiere febrilă asupra Europei agricole”, “Mai multe tractoare iau cu asalt Comisia Europeană”, “L. Jospin prins în capcana nonreformei”, “Vaca nebună: teama îngheaţă pieţele”, “Suedia se mândreşte cu excepţionalele ei ferme pentru creşterea vitelor”, “Frica de contaminare cu febră aftoasă”. Cotidianul francez “Le Monde” titrează, la rândul lui: “Europa, neputincioasă în faţa crizei agricole” în timp ce “Le Parisien” se concentra îndeosebi asupra faptului că ministrul francez al Agriculturii, Jean Glavany, şi-a salvat planul ajutoarelor de urgenţă ce ar urma să fie acordate fermierilor, menţionând şi eşecul tentativei Consiliului Agricol european de a ajunge la un acord în privinţa măsurilor de stopare a encefalopatiei spongiforme bovine. Şi cotidianul britanic “Financial Times” a consacrat un articol problemelor agricole ale “Celor 15”: “Febra aftoasă semnalată în Marea Britanie va spori presiunea în vederea unor schimbări în cadrul sistemului de creştere a animalelor cu costuri reduse”.

Care este situaţia la această oră :

a) bugetul Uniunii Europene a fost fixat la cifra de 42,8 miliarde de euro pe anul 2001 şi “Cei 15” au repetat, la Summit-ul de la Nisa din decembrie 2000, că nu se pune problema ca el să fie mărit; 

b) criza “vacii nebune” a înghiţit deja rezerve disponibile însumând 971 milioane de euro; 

c) consumul şi exporturile de carne de vită nu se reiau;

d) majoritatea ţărilor refuză măsurile de economie propuse de austriacul Franz Fischler, comisarul european pentru Agricultură;

e) Franţa solicită obţinerea de ajutoare europene specifice pentru crescătorii săi de vite. 

Cunoscând aceste lucruri, se pune întrebarea: cum va putea Politica Agricolă Comună (PAC) să rezolve cea mai grea criză din istorie?

Ar fi fost un miracol ca miniştrii agriculturii ai “Celor 15” reuniţi la 26 februarie a.c.la Bruxelles, într-un oraş în stare de asediu, şi într-un climat agravat de epidemia de febră aftoasă ce a izbucnit în Marea Britanie - să poată soluţiona criza de supraproducţie generată de maladia “vacii nebune”. Consumul s-a redus, în Europa, cu 27%. 

În luna martie 1999, la Consiliul European de la Berlin, şefii de stat şi de guvern au decis limitarea cheltuielilor agricole la o sumă - de nedepăşit - până în 2006. Pe când reducerea consumului de carne de vită atinsese apogeul, “Cei 15” au repetat, la Summit-ul de la Nisa - din decembrie 2000 - că urmările epizootiei ar trebui să fie tratate “respectându-se strict perspectivele financiare”. Singurele fonduri ce mai erau disponibile pentru anul 2001: o rezervă de 250 milioane de euro, care riscă să scadă foarte mult dacă dolarul se depreciază. Iar existenţa unei unanimităţi în privinţa redeschiderii dezbaterii bugetare într-un termen scurt este îndoielnică. 

Premierul francez, Lionel Jospin, a anunţat, în lipsa unei soluţii europene, la 28 februarie a.c., deschiderea unui dispozitiv de ajutorare naţională a fermierilor. Într-adevăr, problema este că ajutoarele naţionale nu sunt compatibile cu PAC: dacă fiecare ţară ar fi liberă să-şi ajute agricultorii, acest lucru ar introduce distorsiuni concurenţiale între “Cei 15”. De exemplu, Franţa ar putea - fără indoială - să acorde astfel de ajutoare, mai mult decât Grecia şi Portugalia. Partea franceză afirmă, totuşi, că unele ajutoare naţionale ar putea fi admisibile cu titlu excepţional, mai ales pe o piaţă a cărnii de vită ce este - de facto, compartimentată. 

În final, singura cale rezonabilă pare să fie, deci, cea propusă de Franz Fischler: el vrea să reorienteze PAC - fără grabă - spre o agricultură de calitate, adică mai puţin productivă, reducând totodată cheltuielile. Un obiectiv a priori împărtăşit de toţi. Problema este că primele şapte măsuri propuse de comisarul european pentru agricultură riscă să fie dureroase pentru unele categorii de crescători de vite diferite de la ţară la ţară. Iar aici, se regăseşte opoziţia tradiţională, îndeosebi între Germania şi Franţa. Astfel, autorităţile de la Berlin se opun prelungirii programului “de sacrificare-distrugere” a bovinelor de peste 30 de luni cărora nu li s-au făcut analize - precum şi extinderii acestuia - din “raţiuni etice”, în vreme ce cele franceze ar dori să meargă mai departe, finanţând sacrificarea viţeilor tineri provenind din cirezile de vite de lapte, principala sursă de supraproducţie. La fel, în timp ce Germania declară că vrea să promoveze creşterea de vite extensivă, ea refuză limitarea primelor, care să fie acordate doar exploatărilor (fermelor) cu un număr mai mic de 90 de capete - deja aplicată în Franţa. Germania doreşte mai curând “o seară festivă importantă a PAC”, care nu ar face decât să ruineze numeroşi agricultori. “Cei 15” sunt prinşi într-o capcană, şi nu cuplul franco-german este cel ce-i va ajuta să iasă din ea. Aceasta, deşi, potrivit cotidianului “Le Parisien”, înaintea începerii Consiliului, ministrul german al agriculturii, Renate Kuenast, declarase că nu doreşte “o confruntare cu Franţa” iar, la încheierea reuniunii, omologul său francez a insistat asupra faptului că, “contrar aşteptărilor unora, nu a existat nici o confruntare cu Germania”. 

Comisia Europeană a autorizat însă Franţa, ca şi pe toate celelalte ţări, să acorde ajutoare naţionale în anumite condiţii: pierderi cu caracter excepţional, ajutoare limitate în timp şi care nu trebuie să fie supracompensate dincolo de pierderile de venituri.

Cum s-a ajuns în această situaţie :

În 1962, la începuturile sale, PAC corespundea imperativelor momentului: necesitatea de a produce tot mai mult. Iar Europa va produce, graţie punerii în comun a gestiunii agricole. Ba chiar peste aşteptări! Demn de planurile cincinale sovietice, sistemul a inclus, rând pe rând, mult râvnita independenţă în materie de produse agricole, apoi accentul pus pe exporturi, un obiectiv major al Franţei, şi în cele din urmă, - supraproducţia.

Încorsetat într-un lanţ de preţuri menţinute în mod artificial, importuri descurajate prin taxe vamale şi exporturi stimulate prin intermediul unor subvenţii, acel “tot mai mult” a făcut ravagii. Nu s-a mai produs pentru piaţă, ci pentru “intervenţie”, adică stocarea şi distrugerea cantităţilor excedentare, pe cheltuiala “Bruxelles-ului”.

Este epoca “lacurilor de lapte” şi a “munţilor de unt”, apoi, la sfârşitul anilor '80, în Marea Britanie, a apariţiei primelor cazuri ale maladiei vacii nebune. Ceea ce era cândva o simplă problemă de supraproducţie devine acum o problemă de sănătate publică.

Comisia Europeană a încercat să influenţeze raţiunile care stau la baza producţiei excedentare. O primă reformă, în 1992, a introdus principiul “ajutoarelor directe” la venitul ţăranilor, fără legătură cu productivitatea. Reforma a fost reluată şi amplificată şapte ani mai târziu, în cadrul summit-ului de la Berlin, din martie 1999.

Dar, cam peste tot - în Franţa şi mai mult decât în altă parte - agricultorul rămâne un potenţial alegător ce trebuie flatat, iar statele membre în UE restabilesc ordinea faţă de orice revizuire radicală a PAC. Ea rămâne prima sursă de cheltuieli comunitare, având o pondere de aproape jumătate din bugetul european. Numai un euro din zece, din cele 40 de miliarde anual, ajunge la “dezvoltarea rurală”, restul de 9 euro fiind destinat în continuare “organizaţiilor comune de piaţă”, adică subvenţiilor.

Pe scurt despre boala vacii nebune .

“Semnalul de alarmă cu privire la aşa-numita boală a vacii nebune a dezlănţuit un potop de declaraţii în Europa, dar în mijlocul acestei vorbării nimeni nu se întreabă cum a fost posibil ca mai multe ţări europene să se lase surprinse de un fenomen - transmiterea de la animale la oameni a encefalopatiei spongiforme bovine (ESB) - pe care fostul premier britanic, John Major, l-a denunţat încă din martie 1996 şi pe care Comisia Europeană l-a combătut de atunci cu toate mijloacele ştiinţifice şi administrative.

Am fost martoră la omisiunile făcute pe această delicată temă, având în vedere că, deja în aprilie 1997, Comisia Europeană prezidată de Jacques Santer a reacţionat în faţa apariţiei acestei boli prin intermediul înfiinţării unei noi responsabiiităţi politico-administrative - Securitatea Alimentară - care mi-a fost încredinţată, în calitatea mea de comisar european pe care am exercitat-o timp de doi ani.

În continuare s-a hotărât, cu sprijinul Parlamentului European, restructurarea comitetelor ştiinţifice, pentru a garanta Uniunii Europene asistenţa specialiştilor celor mai calificaţi şi mai independenţi, şi lărgirea corpului de inspectori veterinari. S-a acţionat în trei direcţii.

În primul rând, în iulie 1997 , a fost adoptată o normă comunitară care impunea statelor membre eliminarea tuturar organelor ce puteau provoca contagiunea în momentul sacrificării animalelor. Era o normă sacrosanctă, dar extrem de nepopulară în rândul comercianţilor şi o bună parte a consumatorilor, şi a cărei intrare în vigoare a fost împiedicată de majoritatea guvernelor celor 15 ţări membre UE, până în octombrie 2000. Aplicarea unor asemenea măsuri este foarte dificilă, având în vedere că se exercită presiuni de o intensitate incredibilă. Când am lansat primele semnale de alarmă, ne-am confruntat cu campanii adverse ale presei şi tot felul de proteste. Am fost acuzaţi astfel: “Birocraţi stupizi ai Uniunii Europene vor să scoată de pe mesele noastre capetele de viţel, măruntaiele şi momiţele”.

În al doilea rând, prima interdicţie de folosire a făinurilor animale în alimentaţia bovinelor, semnalată drept cauză a epidemiei, a fost emisă în 1994. Trei ani mai târziu am început o serie de inspecţii selective care au avut drept rezultat dovedirea mai multor cazuri de încălcare a normelor privind consumul de făinuri animale, care a motivat adoptarea de sancţiuni împotriva a 12 din cele 15 naţiuni membre ale Uniunii.

În al treilea rând, în aprilie 1998, s-a dispus realizarea de controale în rândul cazurilor suspecte de ESB semnalate în cirezi şi abatoare, pentru a se evalua gradul de răspândire a maladiei. A fost o muncă îndelungată şi complexă, ale cărei rezultate au fost publicate în iulie 2000 şi care au confirmat îngrijorarea autorităţilor comunitare: pe o scară de risc ce merge de la 1 la 4, Germania, Spania, Franţa şi Italia - deci patru din cei cinci mari ai Uniunii, care cuprind grosul populaţiei comunitare - au fost plasate la nivelul 3.

Având în vedere că tot ceea ce am afirmat este cunoscut în mediile guvernamentale, sunt surprinsă să aud atâţia oameni politici şi experţi răspândind mesaje, pe cât de liniştitoare, pe atât de improbabile, şi pe care nimeni nu le mai crede. În Italia nimeni nu îşi asumă responsabilitatea de a recunoaşte că nu există certitudini cu privire la viitorul epidemiei.

Ceea ce trebuia şi va trebui obligatoriu să se facă în viitor este stabilirea de reguli, care să fie respectate şi care să ne elibereze de obscurantism. Nu cred că ne aflăm în mijlocul unei catastrofe, ci în faţa unei probleme ce se putea aborda din timp şi mai bine, având în vedere că aceste probleme nu există în nici o societate cu riscuri zero. Este ceea ce guvernele trebuiau să spună cetăţenilor.

Pot acum să răspund semnelor de întrebare formulate la începutul articolului cu privire la aparenta surpriză pe care boala vacii nebune a provocat-o în Europa. În perioada pe care am analizat-o, Comisia Europeană a emis directive cu caracter preventiv, de teama riscului unei epidemii, şi a căror aplicare a fost sistematic împiedicată de majoritatea ţărilor membre. Aceste ţări - Germania, Austria, Danemarca, Spania, Finlanda, Grecia, Italia şi Suedia - au nutrit iluzia că un sistem de controale va împiedica contagiunea.

Aşa a fost până în februarie 2000, când în Danemarca a apărut primul caz de contaminare cu sindromul vacii nebune. Iluzia s-a transformat în alarmă, iar Danemarca şi-a schimbat poziţia, întrunindu-se astfel o nouă majoritate care a consimţit intrarea în vigoare a măsurilor adoptate de Comisia Europeană. S-au pierdut, deci, trei ani într-un domeniu ce afectează sănătatea publică şi care necesită, în consecinţă, intervenţia cea mai urgentă”.

